Spurs med maktdemonstrasjon i hjemmepremieren
Særlig første omgang var spesielt imponerende, og kanskje den beste prestasjonen fra noe Premier League-lag to serierunder ut i den nye sesongen. Ekstra gledelig for White Hart Lane-publikummet var det at Erik Lamela, som startet sin første Premier League-kamp på hjemmebane, virker å være på god vei til å vaske av seg floppstempelet han fikk på seg etter fjorårets klubbrekordkjøp fra Roma. Den argentinske 22-åringen terroriserte et temposvakt QPR-forsvar med Richard Dunne og Rio Ferdinand i spissen og vartet opp med to strøkne målgivende pasninger til henholdsvis Eric Dier og Nacer Chadli. Dier er også på god vei til å spille seg inn i Spurs-fansens hjerter etter en fenomenal innledning på Premier League-karrieren etter å ha vendt tilbake til fødelandet etter å ha hatt sin fotballoppvekst i Portugal. Da han la på til 2-0 med et kontant hodestøt på en presis Lamela-corner, ble han den første forsvarsspilleren i Premier League-æraen som har scoret i begge sine to første Premier League-kamper. Han ble også matchvinner på overtid i seriepremieren mot West Ham. - Vi har lagt ned mye arbeid på treningsfeltet, og det har betalt seg ved at vi har holdt nullen i begge kamper. For meg personlig er det fint å score enda et mål i motsatt ende også, sier Dier, ifølge BBC. Belgiske Chadli doblet på sin side målantallet fra forrige sesong da han var sist på både 1-0 og 3-0. Spurs slo for øvrig 48 pasninger i oppbygningen til den siste scoringen. Det er mer enn dobbelt så mange pasningstrekk som noe mål som ble scoret i Premier League forrige sesong, ifølge Opta. Tottenham tok foten litt av gasspedalen etter hvilen, og trengte da ikke heller anstrenge seg nevneverdig mot et blekt QPR-lag, som tydeligvis har store defensive utfordringer tross mye rutine i de bakre ledd. Emmanuel Adebayor fastsatte sluttresultatet til 4-0 halvveis ut i annen omgang da han tok godt vare på Danny Roses presise fremspill ved å sette ballen kontrollert utenfor Robert Greens rekkevidde. Dermed ble det stygge sifre i Harry Redknapps retur til Nord-London, men den tidligere Spurs-sjefen var ikke mer nedstemt over slakten enn at han tok hjemmefansens humoristiske utfordring om å vinke til dem i sluttminuttene.
(Tottenham - QPR 4-0) Mauricio Pochettino kunne neppe drømt om en bedre hjemmedebut som Spurs-manager da laget hans valset over QPR.